Κοινή θέση (ΕΚ) αριθ. 19/2003

που καθορίσθηκε από το Συμβούλιο στις 6 Μαρτίου 2003

για την έκδοση του κανονισμού (ΕΚ) αριθ.…/2003 του Ευρωπαϊκού Κοινοβουλίου και του Συμβουλίου, της..., σχετικά με τις κοινοτικές στατιστικές για το εισόδημα και τις συνθήκες διαβίωσης (EU-SILC)

(2003/C 107 E/03)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285 παράγραφος 1,

τις προτάσεις της Επιτροπής(1),

τη γνώμη της Ευρωπαϊκής Οικονομικής και Κοινωνικής Επιτροπής(2),

αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Για να είναι σε θέση να εκπληρώσει τα καθήκοντα που της ανατέθηκαν, ιδιαίτερα κατόπιν των Ευρωπαϊκών Συμβουλίων της Λισσαβόνας, της Νίκαιας, της Στοκχόλμης και του Λάκεν, που πραγματοποιήθηκαν το Μάρτιο του 2000, το Δεκέμβριο του 2000, το Μάρτιο του 2001 και το Δεκέμβριο του 2001 αντίστοιχα, η Επιτροπή θα πρέπει να είναι συνεχώς ενημερωμένη για την κατανομή του εισοδήματος και για το επίπεδο και τη σύνθεση της φτώχειας και του κοινωνικού αποκλεισμού στα κράτη μέλη.

(2) Η νέα ανοιχτή μέθοδος συντονισμού στον τομέα της κοινωνικής ενσωμάτωσης καθώς και οι καταρτιστέοι για την ετήσια συγκεφαλαιωτική έκθεση διαρθρωτικοί δείκτες επιτείνουν την ανάγκη για συγκρίσιμα και επίκαιρα συγχρονικά και διαχρονικά δεδομένα σχετικά με την κατανομή του εισοδήματος και με το επίπεδο και τη σύνθεση της φτώχειας και του κοινωνικού αποκλεισμού για την πραγματοποίηση αξιόπιστων και κατάλληλων συγκρίσεων μεταξύ των κρατών μελών.

(3) Η απόφαση αριθ. 50/2002/ΕΚ του Ευρωπαϊκού Κοινοβουλίου και του Συμβουλίου, της 7ης Δεκεμβρίου 2001, σχετικά με τη θέσπιση κοινοτικού προγράμματος δράσης για την ενθάρρυνση της συνεργασίας μεταξύ των κρατών μελών για την καταπολέμηση του κοινωνικού αποκλεισμού(4), καθορίζει, στο πλαίσιο της δράσης 1.2 της πτυχής 1 όσον αφορά την ανάλυση του κοινωνικού αποκλεισμού, τους αναγκαίους όρους για τη χρηματοδότηση των μέτρων σχετικά με τη συλλογή και τη διάδοση συγκρίσιμων στατιστικών, με σκοπό ιδίως τη βελτίωση των ερευνών και της ανάλυσης της φτώχειας και του κοινωνικού αποκλεισμού.

(4) Η καλύτερη μέθοδος για την εκτίμηση της κατάστασης όσον αφορά το εισόδημα, τη φτώχεια και τον κοινωνικό αποκλεισμό είναι η κατάρτιση κοινοτικών στατιστικών με εναρμονισμένες μεθόδους και ορισμούς. Ορισμένα κράτη μέλη μπορεί να χρειάζονται πρόσθετο χρόνο για την προσαρμογή των συστημάτων τους σε αυτές τις εναρμονισμένες μεθόδους και ορισμούς.

(5) Για να αντανακλώνται οι αλλαγές που γίνονται στην κατανομή του εισοδήματος και στο επίπεδο και στη σύνθεση της φτώχειας και του κοινωνικού αποκλεισμού, οι στατιστικές πρέπει να ενημερώνονται ετησίως.

(6) Για να διερευνήσει τα μείζονα κοινωνικά προβλήματα, και ιδίως τα νέα προβλήματα που απαιτούν ειδική έρευνα, η Επιτροπή χρειάζεται συγχρονικά και διαχρονικά μικροδεδομένα σε επίπεδο νοικοκυριών και ατόμων.

(7) Θα πρέπει να δοθεί προτεραιότητα στην παραγωγή, επίκαιρων και συγκρίσιμων ετησίων συγχρονικών δεδομένων σχετικά με το εισόδημα, τη φτώχεια και τον κοινωνικό αποκλεισμό.

(8) Θα πρέπει να ενθαρρύνεται η ευελιξία ως προς τις πηγές δεδομένων, ιδίως με την προσφυγή σε υφιστάμενες εθνικές πηγές δεδομένων, είτε πρόκειται για έρευνες είτε για μητρώα, και σε εθνικά σχέδια δειγμάτων· ομοίως, θα πρέπει να προωθείται η ενσωμάτωση της (των) νέας(-ων) πηγής(-ών) στα καθιερωμένα εθνικά στατιστικά συστήματα.

(9) Ο κανονισμός (ΕΚ) αριθ. 831/2002 της Επιτροπής, της 17ης Μαΐου 2002, για την εφαρμογή του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές, όσον αφορά την πρόσβαση σε εμπιστευτικά δεδομένα για επιστημονικούς σκοπούς(5), καθορίζει τους όρους πρόσβασης σε εμπιστευτικά δεδομένα που έχουν διαβιβαστεί στην κοινοτική αρχή, προκειμένου να επιτραπεί η εξαγωγή στατιστικών συμπερασμάτων για επιστημονικούς σκοπούς.

(10) Η παραγωγή ειδικών κοινοτικών στατιστικών διέπεται από τους κανόνες που περιγράφονται στον κανονισμό (ΕΚ) αριθ. 322/97 του Συμβουλίου, της 17ης Φεβρουαρίου 1997, σχετικά με τις κοινοτικές στατιστικές(6).

(11) Τα μέτρα που είναι αναγκαία για την εφαρμογή του παρόντος κανονισμού θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(7).

(12) Ζητήθηκε η γνώμη της επιτροπής στατιστικού προγράμματος (ΕΣΠ) σύμφωνα με το άρθρο 3 της απόφασης 89/382/ΕΟΚ/Ευρατόμ του Συμβουλίου(8),

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος

Στόχος του παρόντος κανονισμού είναι η θέσπιση ενός κοινού πλαισίου για τη συστηματική παραγωγή κοινοτικών στατιστικών σχετικά με το εισόδημα και τις συνθήκες διαβίωσης (στο εξής "EU-SILC"), που να περιλαμβάνουν συγκρίσιμα και επίκαιρα συγχρονικά και διαχρονικά δεδομένα σχετικά με το εισόδημα και με το επίπεδο και τη σύνθεση της φτώχειας και του κοινωνικού αποκλεισμού, τόσο σε εθνικό όσο και σε ευρωπαϊκό επίπεδο.

Η συγκρισιμότητα των δεδομένων μεταξύ κρατών μελών αποτελεί θεμελιώδη στόχο, θα επιδιωχθεί δε με την ανάπτυξη μεθοδολογικών μελετών από την έναρξη της συλλογής δεδομένων EU-SILC, οι οποίες θα διεξαχθούν με στενή συνεργασία κρατών μελών και Eurostat.

Άρθρο 2

Ορισμοί

Για τους σκοπούς του παρόντος κανονισμού ισχύουν οι ακόλουθοι ορισμοί:

α) ο όρος "κοινοτικές στατιστικές" έχει την έννοια που του αποδίδεται στο άρθρο 2 του κανονισμού (ΕΚ) αριθ. 322/97·

β) ο όρος "παραγωγή στατιστικών" έχει την έννοια που του αποδίδεται στο άρθρο 2 του κανονισμού (ΕΚ) αριθ. 322/97·

γ) ως "έτος έρευνας" νοείται το έτος κατά το οποίο διενεργείται η συλλογή των δεδομένων της έρευνας, ή το μεγαλύτερο μέρος αυτής·

δ) ως "περίοδος εργασίας πεδίου" νοείται η χρονική περίοδος κατά την οποία επιτελούνται οι εργασίες έρευνας·

ε) ως "περίοδος αναφοράς" νοείται η χρονική περίοδος με την οποία σχετίζεται ένα συγκεκριμένο πληροφοριακό στοιχείο·

στ) ως "ιδιωτικό νοικοκυριό" νοείται ένα πρόσωπο το οποίο ζει μόνο του ή μια ομάδα προσώπων τα οποία ζουν μαζί στην ίδια ιδιωτική κατοικία και μοιράζονται τα έξοδα, συμπεριλαμβανομένης της από κοινού προμήθειας των προς το ζην·

ζ) ως "συγχρονικά δεδομένα" νοούνται τα δεδομένα που αναφέρονται σε μια δεδομένη χρονική στιγμή ή σε ένα ορισμένο χρονικό διάστημα. Τα συγχρονικά δεδομένα μπορούν να προέρχονται είτε από συγχρονική δειγματοληπτική έρευνα, με ή χωρίς κατά σειρά εναλλαγή του δείγματος, είτε από καθαρώς δειγματοληπτική έρευνα τύπου πάνελ (με την προϋπόθεση ότι εξασφαλίζεται αντιπροσωπευτικότητα στη συγχρονική συνιστώσα)· τα δεδομένα αυτά δύνανται να συνδυάζονται με δεδομένα προερχόμενα από μητρώα (δεδομένα για άτομα, νοικοκυριά ή κατοικίες τα οποία συλλέγονται από διοικητικά ή στατιστικά μητρώα σε επίπεδο μονάδας)·

η) ως "διαχρονικά δεδομένα" νοούνται τα δεδομένα που αναφέρονται στις εξελίξεις σε ατομικό επίπεδο με την πάροδο του χρόνου, οι οποίες παρατηρούνται περιοδικά για ορισμένη χρονική διάρκεια. Τα διαχρονικά δεδομένα μπορούν να προέρχονται είτε από συγχρονική έρευνα με κατά σειρά εναλλαγή του δείγματος, στο πλαίσιο της οποίας τα επιλεγόμενα άτομα ακολουθούνται, είτε από έρευνα τύπου πάνελ· τα δεδομένα αυτά δύνανται να συνδυάζονται με δεδομένα προερχόμενα από μητρώα·

θ) ως "μέλη δείγματος" νοούνται τα άτομα που έχουν επιλεγεί για να συμμετάσχουν στο δείγμα κατά το πρώτο κύμα ενός διαχρονικού πάνελ. Δύνανται να περιλαμβάνονται όλα τα μέλη ενός αρχικού δείγματος νοικοκυριών ή ένα αντιπροσωπευτικό δείγμα ατόμων στο πλαίσιο έρευνας για άτομα·

ι) ως "βασικοί τομείς-στόχοι" νοούνται τα θεματικά πεδία για τα οποία συλλέγονται δεδομένα σε ετήσια βάση·

ια) ως "δευτερεύοντες τομείς-στόχοι" νοούνται τα θεματικά πεδία για τα οποία συλλέγονται δεδομένα ανά τετραετία ή με μικρότερη συχνότητα·

ιβ) ως "ακαθάριστο εισόδημα" νοείται το συνολικό χρηματικό και άλλο εισόδημα που εισπράττει το νοικοκυριό κατά τη διάρκεια μιας καθορισμένης "περιόδου αναφοράς του εισοδήματος", πριν από την αφαίρεση του φόρου εισοδήματος, των τακτικών φόρων περιουσίας, των υποχρεωτικών εισφορών κοινωνικής ασφάλισης των μισθωτών, των αυτοαπασχολούμενων και των ανέργων (αν συντρέχει η περίπτωση) και των εργοδοτικών εισφορών κοινωνικής ασφάλισης, συμπεριλαμβανομένων όμως των ποσών που λαμβάνονται στο πλαίσιο χρηματικών μεταβιβάσεων μεταξύ των νοικοκυριών·

ιγ) ως "διαθέσιμο εισόδημα" νοείται το ακαθάριστο εισόδημα μείον το φόρο εισοδήματος, τους τακτικούς φόρους περιουσίας, τις υποχρεωτικές εισφορές κοινωνικής ασφάλισης των μισθωτών, των αυτοαπασχολούμενων και των ανέργων (αν συντρέχει η περίπτωση), τις εργοδοτικές εισφορές κοινωνικής ασφάλισης και τα ποσά που καταβάλλονται στο πλαίσιο χρηματικών μεταβιβάσεων μεταξύ των νοικοκυριών.

Άρθρο 3

Πεδίο εφαρμογής

Το EU-SILC καλύπτει συγχρονικά δεδομένα σχετικά με το εισόδημα, τη φτώχεια, τον κοινωνικό αποκλεισμό και άλλες συνθήκες διαβίωσης καθώς και διαχρονικά δεδομένα τα οποία περιορίζονται στο εισόδημα, στην εργασία και σε ένα περιορισμένο αριθμό μη χρηματικών δεικτών του κοινωνικού αποκλεισμού.

Άρθρο 4

Περίοδος αναφοράς

1. Τα συγχρονικά και διαχρονικά δεδομένα παράγονται σε ετήσια βάση με έτος έναρξης το 2004. Στο μέτρο του δυνατού, τα κράτη μέλη μεριμνούν ώστε να ακολουθείται το ίδιο χρονοδιάγραμμα συλλογής κάθε έτος.

2. Κατ' εξαίρεση της παραγράφου 1 η Γερμανία, οι Κάτω Χώρες και το Ηνωμένο Βασίλειο επιτρέπεται να αρχίσουν την ετήσια συλλογή συγχρονικών και διαχρονικών δεδομένων το 2005, με την προϋπόθεση ότι τα ανωτέρω κράτη μέλη θα παράσχουν συγκρίσιμα στοιχεία για το έτος 2004 για τους συγχρονικούς κοινούς δείκτες της Ευρωπαϊκής Ένωσης, που έχει θεσπίσει το Συμβούλιο πριν από την 1η Ιανουαρίου 2003 στα πλαίσια της ανοικτής μεθόδου συντονισμού και οι οποίοι μπορούν να προκύψουν με βάση τον μηχανισμό EU-SILC.

3. Η περίοδος αναφοράς του εισοδήματος είναι δωδεκάμηνη. Μπορεί να πρόκειται για σταθερή δωδεκάμηνη περίοδο (όπως το προηγούμενο ημερολογιακό ή φορολογικό έτος) ή για "κινητή" δωδεκάμηνη περίοδο (όπως οι δώδεκα μήνες που προηγούνται της συνέντευξης) ή να βασίζεται σε συγκρίσιμο μέτρο.

4. Εάν χρησιμοποιείται σταθερή περίοδος αναφοράς του εισοδήματος, η εργασία πεδίου της έρευνας διενεργείται σε μια περιορισμένη χρονική περίοδο όσο το δυνατόν πλησιέστερα στην περίοδο αναφοράς του εισοδήματος ή στην περίοδο φορολογικής δήλωσης, ώστε να ελαχιστοποιείται η χρονική υστέρηση μεταξύ των μεταβλητών του εισοδήματος και των μεταβλητών της τρέχουσας περιόδου.

Άρθρο 5

Χαρακτηριστικά των δεδομένων

1. Προκειμένου να επιτραπεί η πολυδιάστατη ανάλυση σε επίπεδο νοικοκυριών και ατόμων, και ιδίως η διερεύνηση νέων μειζόνων κοινωνικών προβλημάτων που απαιτούν ειδική μελέτη, όλα τα συγχρονικά δεδομένα πρέπει να μπορούν να συσχετίζονται σε επίπεδο νοικοκυριών και ατόμων.

Ομοίως, όλα τα διαχρονικά δεδομένα πρέπει να μπορούν να συσχετίζονται σε επίπεδο νοικοκυριών και ατόμων.

Τα διαχρονικά και τα συγχρονικά μικροδεδομένα δεν είναι αναγκαίο να μπορούν να συσχετίζονται μεταξύ τους.

Η διαχρονική συνιστώσα καλύπτει τουλάχιστον τέσσερα έτη.

2. Προκειμένου να μειώνονται οι υποχρεώσεις παροχής απαντήσεων, να διευκολύνονται οι διαδικασίες υπολογισμού του τεκμαρτού εισοδήματος και να ελέγχεται η ποιότητα των δεδομένων, οι εθνικές αρχές έχουν πρόσβαση σε συναφείς διοικητικές πηγές δεδομένων σύμφωνα με τον κανονισμό (ΕΚ) αριθ. 322/97.

Άρθρο 6

Απαιτούμενα δεδομένα

1. Οι βασικοί τομείς-στόχοι και οι αντίστοιχες περίοδοι αναφοράς που πρέπει να καλύπτονται από τη συγχρονική και τη διαχρονική συνιστώσα παρατίθενται στο παράρτημα I.

2. Οι δευτερεύοντες τομείς-στόχοι συμπεριλαμβάνονται κάθε έτος, με έτος έναρξης το 2005, στη συγχρονική μόνο συνιστώσα. Οι εν λόγω τομείς καθορίζονται σύμφωνα με τη διαδικασία του άρθρου 14 παράγραφος 2. Κάθε έτος καλύπτεται ένας δευτερεύων τομέας.

Άρθρο 7

Μονάδα συλλογής

1. Ο πληθυσμός αναφοράς του EU-SILC είναι όλα τα ιδιωτικά νοικοκυριά και τα μέλη τους που διαμένουν στην επικράτεια του κράτους μέλους τη χρονική στιγμή της συλλογής των δεδομένων.

2. Οι κύριες συλλεγόμενες πληροφορίες αφορούν

α) ιδιωτικά νοικοκυριά, συμπεριλαμβανομένων δεδομένων για το μέγεθος και τη σύνθεσή τους καθώς και δεδομένων που αφορούν στα βασικά χαρακτηριστικά των εκάστοτε μελών τους και

β) άτομα ηλικίας δεκαέξι ετών και άνω.

3. Η μονάδα έρευνας και ο τρόπος συλλογής των πληροφοριών για τα νοικοκυριά και τα άτομα περιγράφονται στο παράρτημα I.

Άρθρο 8

Κανόνες δειγματοληψίας και ανίχνευσης

1. Τα συγχρονικά και διαχρονικά δεδομένα βασίζονται σε τυχαία δείγματα αντιπροσωπευτικά σε εθνικό επίπεδο.

2. Κατ' εξαίρεση της παραγράφου 1, η Γερμανία παρέχει συγχρονικά δεδομένα βασιζόμενα σε τυχαίο αντιπροσωπευτικό σε εθνικό επίπεδο δείγμα για πρώτη φορά για το έτος 2008. Για το έτος 2005, η Γερμανία παρέχει δεδομένα από τα οποία το 25 % βασίζεται σε τυχαίο δείγμα και το 75 % βασίζεται σε ποσοστώσεις δειγμάτων οι οποίες προοδευτικά αντικαθίστανται από τυχαία δείγματα, ούτως ώστε το έτος 2008 να έχει επιτευχθεί πλήρως τυχαία δειγματοληψία.

Όσον αφορά τη διαχρονική συνιστώσα, η Γερμανία παρέχει για το έτος 2006 ένα τρίτο των διαχρονικών δεδομένων (δεδομένα για τα έτη 2005 και 2006) τα οποία βασίζονται σε τυχαία δειγματοληψία και δύο τρίτα σε ποσοστώσεις δείγματος. Για το 2007, το ήμισυ των διαχρονικών δεδομένων των ετών 2005, 2006 και 2007 βασίζεται σε τυχαία δειγματοληψία και το άλλο ήμισυ σε ποσοστώσεις δείγματος. Μετά το 2007 όλα τα διαχρονικά δεδομένα βασίζονται σε τυχαία δειγματοληψία.

3. Στη διαχρονική συνιστώσα, τα άτομα που περιλαμβάνονται στο αρχικό δείγμα, δηλαδή τα άτομα του δείγματος, ακολουθούνται καθ' όλη τη διάρκεια του πάνελ. Κάθε άτομο του δείγματος που μετακομίζει σε ιδιωτικό νοικοκυριό εντός των εθνικών συνόρων ακολουθείται στο νέο τόπο διαμονής του, σύμφωνα με κανόνες και διαδικασίες ανίχνευσης οι οποίοι πρόκειται να οριστούν με τη διαδικασία του άρθρου 14 παράγραφος 2.

Άρθρο 9

Μεγέθη δείγματος

1. Με βάση τις διάφορες στατιστικές και πρακτικές θεωρήσεις και τις απαιτήσεις ακρίβειας για τις πλέον κρίσιμες μεταβλητές, τα ελάχιστα αποτελεσματικά μεγέθη δείγματος πρέπει να είναι σύμφωνα με εκείνα που καθορίζονται στον πίνακα του παραρτήματος II.

2. Ως μέγεθος δείγματος για τη διαχρονική συνιστώσα λαμβάνεται, για οποιαδήποτε δύο συνεχόμενα έτη, ο αριθμός των νοικοκυριών που υποβλήθηκαν επιτυχώς σε συνέντευξη κατά το πρώτο έτος και των οποίων όλα τα μέλη ή τουλάχιστον η πλειοψηφία των μελών τους ηλικίας 16 ετών και άνω υποβάλλονται επιτυχώς σε συνέντευξη και κατά τα δύο αυτά συνεχόμενα έτη.

3. Τα κράτη μέλη τα οποία χρησιμοποιούν μητρώα για το εισόδημα και για άλλα δεδομένα μπορούν να χρησιμοποιήσουν δείγμα ατόμων αντί για δείγμα πλήρων νοικοκυριών κατά την έρευνα με συνέντευξη. Το ελάχιστο αποτελεσματικό μέγεθος δείγματος, όσον αφορά τον αριθμό των ατόμων ηλικίας 16 ετών και άνω που υποβάλλονται σε λεπτομερή συνέντευξη, αντιστοιχεί στο 75 % των αριθμητικών στοιχείων των στηλών 3 και 4 του πίνακα που παρατίθεται στο παράρτημα II, για τη συγχρονική και τη διαχρονική συνιστώσα αντίστοιχα.

Πρέπει να συλλέγονται επίσης στοιχεία εισοδήματος και άλλα δεδομένα για το νοικοκυριό κάθε μέλους δείγματος και για όλα τα μέλη του.

Άρθρο 10

Διαβίβαση δεδομένων

1. Τα κράτη μέλη διαβιβάζουν στην Επιτροπή (Eurostat), με τη μορφή αρχείων μικροδεδομένων, σταθμισμένα συγχρονικά και διαχρονικά δεδομένα, πλήρως ελεγμένα, καταγεγραμμένα και υπολογισμένα όσον αφορά το εισόδημα.

Τα κράτη μέλη διαβιβάζουν τα δεδομένα σε ηλεκτρονική μορφή, σύμφωνα με ένα κατάλληλο τεχνικό μορφότυπο το οποίο καθορίζεται με τη διαδικασία του άρθρου 14 παράγραφος 2.

2. Όσον αφορά τη συγχρονική συνιστώσα, τα κράτη μέλη διαβιβάζουν στην Επιτροπή (Eurostat) τα αρχεία μικροδεδομένων του έτους έρευνας N, κατά προτίμηση εντός ένδεκα μηνών από τη λήξη της συλλογής δεδομένων. Η τελευταία προθεσμία για τη διαβίβαση των μικροδεδομένων στην Eurostat είναι η 30ή Νοεμβρίου του έτους N+1 για τα κράτη μέλη στα οποία τα δεδομένα συλλέγονται στο τέλος του έτους N ή μέσω συνεχούς έρευνας ή από μητρώα, και η 1η Οκτωβρίου του έτους N+1 για τα άλλα κράτη μέλη.

Μαζί με τα αρχεία μικροδεδομένων, τα κράτη μέλη διαβιβάζουν δείκτες κοινωνικής συνοχής βασισμένους στο συγχρονικό δείγμα του έτους N, οι οποίοι θα συμπεριλαμβάνονται στην ετήσια εαρινή έκθεση του έτους N+2 προς το Ευρωπαϊκό Συμβούλιο.

Οι ημερομηνίες για τη διαβίβαση των δεδομένων ισχύουν επίσης για τη διαβίβαση συγκρίσιμων δεδομένων σχετικά με συγχρονικούς κοινούς δείκτες της Ευρωπαϊκής Ένωσης για εκείνα τα κράτη μέλη τα οποία αρχίζουν την ετήσια συλλογή δεδομένων μετά το έτος 2004, σύμφωνα με το άρθρο 4 παράγραφος 2.

3. Όσον αφορά τη διαχρονική συνιστώσα, τα κράτη μέλη διαβιβάζουν στην Επιτροπή (Eurostat) τα αρχεία μικροδεδομένων μέχρι το έτος N, κατά προτίμηση εντός δεκαπέντε μηνών από το τέλος της εργασίας πεδίου. Η υποχρεωτική προθεσμία για τη διαβίβαση των μικροδεδομένων στην Eurostat είναι το τέλος Μαρτίου N+2, με κάθε έτος να έχει αφετηρία το δεύτερο έτος του EU-SILC.

Η πρώτη διαβίβαση δεδομένων που θα αφορά διαχρονικά συσχετιζόμενα στοιχεία:

- για τα έτη έρευνας 2004 και 2005, στην περίπτωση των κρατών μελών που αρχίζουν την ετήσια συλλογή δεδομένων το 2004, πραγματοποιείται έως το τέλος Μαρτίου του έτους 2007 και

- για τα έτη έρευνας 2005 και 2006, στην περίπτωση των κρατών μελών που αρχίζουν την ετήσια συλλογή δεδομένων το 2005, πραγματοποιείται έως το τέλος Μαρτίου του έτους 2008.

Η επόμενη διαβίβαση καλύπτει τα τρία πρώτα έτη έρευνας 2004-2006 (2005-2007) και πραγματοποιείται έως το τέλος Μαρτίου των ετών 2008 και 2009, αντίστοιχα.

Εν συνεχεία, παρέχονται κάθε έτος διαχρονικά δεδομένα τα οποία καλύπτουν τα προηγούμενα τέσσερα έτη έρευνας (αναθεωρημένα σε σχέση με τις προηγούμενες εκδόσεις, όπου αυτό απαιτείται).

Άρθρο 11

Δημοσίευση

Όσον αφορά τη συγχρονική συνιστώσα, η Επιτροπή (Eurostat) δημοσιεύει μια ετήσια συγχρονική έκθεση σε κοινοτικό επίπεδο έως το τέλος Ιουνίου του έτους N+2, η οποία βασίζεται στα δεδομένα που έχουν συλλεγεί κατά τη διάρκεια του έτους N.

Για τα κράτη μέλη που αρχίζουν την ετήσια συλλογή δεδομένων μετά το 2004, σύμφωνα με το άρθρο 4 παράγραφος 2, η συγχρονική έκθεση για το 2004 περιλαμβάνει τους κοινούς συγχρονικούς δείκτες της Ευρωπαϊκής Ένωσης.

Από το έτος 2006, η συγχρονική έκθεση περιλαμβάνει τα διαθέσιμα αποτελέσματα των μεθοδολογικών μελετών που αναφέρονται στο άρθρο 16.

Άρθρο 12

Πρόσβαση σε εμπιστευτικά δεδομένα EU-SILC για επιστημονικούς σκοπούς

1. Η κοινοτική αρχή (Eurostat) μπορεί να επιτρέψει την πρόσβαση, εντός του χώρου εγκατάστασής της σε εμπιστευτικά δεδομένα, ή να γνωστοποιήσει σειρές ανώνυμων μικροδεδομένων προερχόμενων από τις στατιστικές πηγές EU-SILC, για επιστημονικούς σκοπούς, και σύμφωνα με τις προϋποθέσεις που προβλέπει ο κανονισμός (ΕΚ) αριθ. 831/2002.

2. Για τη συγχρονική συνιστώσα, τα αρχεία μικροδεδομένων σε κοινοτικό επίπεδο που αφορούν τα συλλεγόμενα κατά το έτος N δεδομένα πρέπει να έχουν καταστεί διαθέσιμα για επιστημονικούς σκοπούς από το τέλος Φεβρουαρίου του έτους N+2.

3. Για τη διαχρονική συνιστώσα, τα αρχεία μικροδεδομένων σε κοινοτικό επίπεδο που αφορούν τα συλλεγόμενα κατά το έτος N δεδομένα πρέπει να έχουν καταστεί διαθέσιμα για επιστημονικούς σκοπούς από το τέλος Ιουλίου του έτους N+2.

Η πρώτη έκδοση των αρχείων διαχρονικών μικροδεδομένων για τα κράτη μέλη που αρχίζουν συλλογή δεδομένων το έτος 2004 καλύπτει τα έτη 2004 και 2005 και πραγματοποιείται στο τέλος Ιουλίου του έτους 2007.

Η δεύτερη έκδοση, του Ιουλίου του 2008, καλύπτει τα έτη 2004-2006 για τα κράτη μέλη που αρχίζουν τη συλλογή δεδομένων το έτος 2004, και τα έτη 2005 και 2006 για τα κράτη μέλη που αρχίζουν τη συλλογή δεδομένων το έτος 2005.

Η τρίτη έκδοση, του Ιουλίου του 2009, καλύπτει τα έτη 2004-2007, για τα κράτη μέλη που αρχίζουν τη συλλογή δεδομένων το 2004 και τα έτη 2005-2007 για τα κράτη μέλη που αρχίζουν τη συλλογή δεδομένων το έτος 2005.

Εν συνεχεία, κάθε έκδοση του Ιουλίου καλύπτει διαχρονικά δεδομένα σε κοινοτικό επίπεδο για τα τέσσερα πιο πρόσφατα έτη για τα οποία διατίθενται δεδομένα.

4. Οι εκθέσεις που εκπονεί η επιστημονική επιτροπή με βάση αρχεία συγχρονικών δεδομένων τα οποία έχουν συλλεγεί το έτος N δεν ανακοινώνονται πριν από τον Ιούλιο του έτους N+2.

Οι εκθέσεις που εκπονεί η επιστημονική επιτροπή με βάση αρχεία διαχρονικών δεδομένων τα οποία αφορούν το έτος της έρευνας N δεν ανακοινώνονται πριν από τον Ιούλιο του έτους N+3.

Άρθρο 13

Χρηματοδότηση

1. Κατά τα πρώτα τέσσερα έτη συλλογής δεδομένων σε κάθε κράτος μέλος, αυτό το κράτος μέλος λαμβάνει οικονομική ενίσχυση από την Κοινότητα με σκοπό την κάλυψη του κόστους των σχετικών εργασιών.

2. Το ποσό των πιστώσεων που διατίθενται ετησίως για την οικονομική ενίσχυση που αναφέρεται στην παράγραφο 1 καθορίζεται στο πλαίσιο της ετήσιας διαδικασίας του προϋπολογισμού.

3. Οι ετήσιες διαθέσιμες πιστώσεις χορηγούνται από την αρμόδια για τον προϋπολογισμό αρχή.

Άρθρο 14

Επιτροπή

1. Η Επιτροπή επικουρείται από την επιτροπή στατιστικού προγράμματος η οποία συστάθηκε με την απόφαση 89/382/ΕΟΚ/Ευρατόμ.

2. Όπου γίνεται αναφορά στην παρούσα παράγραφο, εφαρμόζονται στα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ανέρχεται σε τρεις μήνες.

3. Η επιτροπή θεσπίζει τον εσωτερικό κανονισμό της.

Άρθρο 15

Μέτρα εφαρμογής

1. Τα μέτρα που είναι αναγκαία για την εφαρμογή του παρόντος κανονισμού, περιλαμβανομένων των μέτρων που πρέπει να ληφθούν προκειμένου να συνεκτιμηθούν οι οικονομικές και τεχνικές εξελίξεις, λαμβάνονται τουλάχιστον δώδεκα μήνες πριν από την έναρξη του έτους της έρευνας σύμφωνα με τη διαδικασία του άρθρου 14 παράγραφος 2.

2. Τα εν λόγω μέτρα αφορούν:

α) στην κατάρτιση του καταλόγου των βασικών μεταβλητών-στόχων που θα περιληφθούν σε κάθε τομέα της συγχρονικής συνιστώσας και του καταλόγου των μεταβλητών-στόχων που θα περιληφθούν στη διαχρονική συνιστώσα, περιλαμβανομένων του καθορισμού των κωδικών των μεταβλητών και του τεχνικού μορφότυπου διαβίβασης στην Eurostat·

β) στο αναλυτικό περιεχόμενο τόσο της ενδιάμεσης όσο και της τελικής έκθεσης ποιότητας·

γ) στους ορισμούς και την ενημέρωση των ορισμών, ιδίως στη βελτίωση της λειτουργικότητας των ορισμών του εισοδήματος που δίδονται στα στοιχεία ιβ) και ιγ) του άρθρου 2 (περιλαμβανομένου του χρονοδιαγράμματος για την συμπερίληψη των διαφόρων συνιστωσών)·

δ) σε θέματα δειγματοληψίας, περιλαμβανομένων των κανόνων ανίχνευσης·

ε) σε θέματα εργασίας πεδίου και διαδικασιών υπολογισμού·

στ) στον κατάλογο των δευτερευόντων τομέων-στόχων και δευτερευουσών μεταβλητών-στόχων.

3. Κατ' εξαίρεση, τα μέτρα τα αναγκαία για την εφαρμογή του παρόντος κανονισμού, όσον αφορά τη συλλογή δεδομένων που πραγματοποιείται κατά το έτος 2004, περιλαμβανομένων των μέτρων που πρέπει να ληφθούν για να συνεκτιμηθούν οι οικονομικές και τεχνικές εξελίξεις, αφορούν μόνο τα στοιχεία α) έως ε) της παραγράφου 2, και λαμβάνονται τουλάχιστον έξι μήνες πριν από την έναρξη του έτους της έρευνας.

4. Σε κάθε κράτος μέλος, η συνολική διάρκεια της συνέντευξης (τόσο του νοικοκυριού όσο και του ατόμου) που αφορά τις βασικές και τις δευτερεύουσες μεταβλητές-στόχους της συγχρονικής συνιστώσας δεν υπερβαίνει τη μία ώρα, κατά μέσο όρο.

Άρθρο 16

Εκθέσεις και μελέτες

1. Τα κράτη μέλη εκπονούν, έως το τέλος του έτους N+1, μια ενδιάμεση έκθεση ποιότητας η οποία θα αναφέρεται στους κοινούς συγχρονικούς δείκτες της Ευρωπαϊκής Ένωσης με βάση τη συγχρονική συνιστώσα του έτους N.

Τα κράτη μέλη εκπονούν, έως το τέλος του έτους N+2, τελικές εκθέσεις ποιότητας που καλύπτουν και τη συγχρονική και τη διαχρονική συνιστώσα όσον αφορά το έτος έρευνας N, με την προσοχή εστραμμένη στην εσωτερική ακρίβεια. Κατ' εξαίρεση, η έκθεση του 2004 (για κράτη μέλη που αρχίζουν τη συλλογή στοιχείων το 2004) και η έκθεση του 2005 (για κράτη μέλη που αρχίζουν τη συλλογή στοιχείων το 2005) καλύπτουν μόνο τη συγχρονική συνιστώσα.

Επιτρέπονται μικρές αποκλίσεις από τους κοινούς ορισμούς, όπως π.χ. εκείνους που αφορούν το ιδιωτικό νοικοκυριό και την περίοδο αναφοράς για το εισόδημα, υπό τον όρο ότι επηρεάζουν οριακά μόνον τη συγκρισιμότητα. Η επίπτωσή τους επί της συγκρισιμότητας αναφέρεται στις εκθέσεις ποιότητας.

2. Η Επιτροπή (Eurostat) εκπονεί, έως το τέλος Ιουνίου N+2, συγκριτική ενδιάμεση έκθεση ποιότητας σχετικά με τους κοινούς συγχρονικούς δείκτες της Ευρωπαϊκής Ένωσης του έτους N.

Η Επιτροπή (Eurostat) εκπονεί, έως τις 30 Ιουνίου N+3, συγκριτική τελική έκθεση ποιότητας που καλύπτει και τη συγχρονική και τη διαχρονική συνιστώσα όσον αφορά το έτος έρευνας N. Κατ' εξαίρεση, η έκθεση του 2004 (για τα κράτη μέλη που αρχίζουν συλλογή στοιχείων το 2004) και η έκθεση του 2005 (για τα κράτη μέλη που αρχίζουν συλλογή στοιχείων το 2005) καλύπτουν μόνο τη συγχρονική συνιστώσα.

3. Το αργότερο στις 31 Δεκεμβρίου 2007, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με το έργο που έχει επιτελεστεί στο πλαίσιο του παρόντος κανονισμού.

4. Η Επιτροπή (Eurostat) οργανώνει από το έτος 2004 και εξής μεθοδολογικές μελέτες για να εκτιμηθεί ο αντίκτυπος των χρησιμοποιούμενων εθνικών πηγών δεδομένων στη συγκρισιμότητα και να προσδιορισθούν οι ορθότερες πρακτικές που πρέπει να ακολουθούνται. Τα πορίσματα των μελετών αυτών περιλαμβάνονται στην έκθεση που προβλέπεται στην παράγραφο 3.

Άρθρο 17

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 103 Ε της 30.4.2002, σ. 198 και τροποποιημένη πρόταση της 15ης Νοεμβρίου 2002 (δεν έχει ακόμα δημοσιευθεί στην Επίσημη Εφημερίδα).

(2) ΕΕ C 149 της 21.6.2002, σ. 24.

(3) Γνώμη του Ευρωπαϊκού Κοινοβουλίου της 14ης Μαΐου 2002 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 6ης Μαρτίου 2003 και απόφαση του Ευρωπαϊκού Κοινοβουλίου της...(δεν έχει ακόμα δημοσιευθεί στην Επίσημη Εφημερίδα).

(4) ΕΕ L 10 της 12.1.2002, σ. 1.

(5) ΕΕ L 133 της 18.5.2002, σ. 7.

(6) ΕΕ L 52 της 22.2.1997, σ. 1.

(7) ΕΕ L 184 της 17.7.1999, σ. 23.

(8) ΕΕ L 181 της 28.6.1989, σ. 47.

ΠΑΡΑΡΤΗΜΑ I

ΒΑΣΙΚΟΙ ΤΟΜΕΙΣ ΠΟΥ ΚΑΛΥΠΤΟΝΤΑΙ ΑΠΟ ΤΗ ΣΥΓΧΡΟΝΙΚΗ ΣΥΝΙΣΤΩΣΑ ΚΑΙ ΤΟΜΕΙΣ ΠΟΥ ΚΑΛΥΠΤΟΝΤΑΙ ΑΠΟ ΤΗ ΔΙΑΧΡΟΝΙΚΗ ΣΥΝΙΣΤΩΣΑ

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

ΕΛΑΧΙΣΤΑ ΑΠΟΤΕΛΕΣΜΑΤΙΚΑ ΜΕΓΕΘΗ ΔΕΙΓΜΑΤΟΣ

>ΘΕΣΗ ΠΙΝΑΚΑ>

Σημείωση:

Σημείο αναφοράς είναι το αποτελεσματικό μέγεθος δείγματος, δηλαδή το μέγεθος που θα απαιτούνταν εάν η έρευνα βασιζόταν σε απλή τυχαία δειγματοληψία (επίδραση σχεδιασμού σε σχέση με τη μεταβλητή "ποσοστό κινδύνου φτώχιας" = 1,0). Τα πραγματικά μεγέθη δείγματος θα πρέπει να είναι μεγαλύτερα ώστε η επίδραση του σχεδιασμού να υπερβαίνει 1,0 και να αντισταθμίζονται οι μη απαντήσεις όλων των ειδών. Επιπλέον, το μέγεθος δείγματος αναφέρεται στον αριθμό των έγκυρων νοικοκυριών, δηλαδή των νοικοκυριών για τα οποία, και για όλα τα μέλη των οποίων, έχουν ληφθεί όλες ή σχεδόν όλες οι απαιτούμενες πληροφορίες.

ΑΙΤΙΟΛΟΓΙΚΗ ΕΚΘΕΣΗ

I. ΕΙΣΑΓΩΓΗ

1. Στις 13 Δεκεμβρίου 2001, η Επιτροπή υπέβαλε στο Συμβούλιο πρόταση του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για το εισόδημα και τις συνθήκες διαβίωσης (EU-SILC).

2. Η προαναφερόμενη πρόταση βασίζεται στο άρθρο 285 της συνθήκης, σύμφωνα με το οποίο εφαρμόζεται η διαδικασία συναπόφασης με το Ευρωπαϊκό Κοινοβούλιο η οποία καθορίζεται στο άρθρο 251 της συνθήκης.

3. Η Οικονομική και Κοινωνική Επιτροπή διατύπωσε τη γνώμη της στις 24 Απριλίου 2002.

4. Το Ευρωπαϊκό Κοινοβούλιο ενέκρινε τις τροπολογίες του για την πρόταση στις 14 Μαΐου 2002.

5. Στις 15 Νοεμβρίου 2002, η Επιτροπή υπέβαλε στο Συμβούλιο, δυνάμει του άρθρου 250 παράγραφος 2 της συνθήκης ΕΚ, τροποποιημένη πρόταση με ενσωματωμένες όλες τις τροπολογίες του Ευρωπαϊκού Κοινοβουλίου.

6. Στις 6 Mαρτίου 2003, το Συμβούλιο καθόρισε την κοινή του θέση δυνάμει του άρθρου 251 της συνθήκης.

II. ΣΤΟΧΟΣ ΤΗΣ ΠΡΟΤΑΣΗΣ

Ο στόχος της πρότασης είναι να θεσπιστεί κοινό πλαίσιο σχετικά με την παραγωγή κοινοτικών στατιστικών για το εισόδημα και τις συνθήκες διαβίωσης, προκειμένου να παρασχεθεί μια βάση αναφοράς συγκριτικών στατιστικών για την κατανομή του εισοδήματος και τον κοινωνικό αποκλεισμό σε επίπεδο ΕΕ. Αυτή η βάση αναφοράς χρειάζεται προκειμένου να καταστεί δυνατή η αποτελεσματικότερη επιδίωξη επίτευξης των κοινοτικών στόχων των βελτιωμένων συνθηκών διαβίωσης και της αντιμετώπισης του κοινωνικού αποκλεισμού.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση του Συμβουλίου αντικατοπτρίζει, σε μεγάλο βαθμό, την πρόταση της Επιτροπής, τις τροπολογίες που υπέβαλε το Ευρωπαϊκό Κοινοβούλιο και την εκ μέρους της Επιτροπής αντιμετώπιση των τροπολογιών του Κοινοβουλίου, όπως αυτή προέκυψε από την τροποποιημένη της πρόταση, ενώ συγχρόνως εισάγει ορισμένες αναπροσαρμογές για να αντιμετωπιστούν οι ανησυχίες των κρατών μελών.

Οι αλλαγές που εισήγαγε το Συμβούλιο είναι οι εξής:

Στην αιτιολογική σκέψη 1 το Συμβούλιο περιλαμβάνει πλήρη απαρίθμηση εκείνων των Ευρωπαϊκών Συμβουλίων τα αποτελέσματα των οποίων αντικατοπτρίζουν την ανάγκη δεδομένων για τη φτώχεια και για τον κοινωνικό αποκλεισμό: έχουν προστεθεί η Στοκχόλμη και το Λάκεν.

Στην αιτιολογική σκέψη 2 έχει ενσωματωθεί η πρώτη τροπολογία του Ευρωπαϊκού Κοινοβουλίου.

Στην αιτιολογική σκέψη και στο άρθρο 14 παράγραφοι 2 και 3, το Συμβούλιο άλλαξε τη διαδικασία της επιτροπολογίας από διαδικασία διαχειριστικής σε διαδικασία κανονιστικής επιτροπής, επειδή αυτό πιστεύεται ότι ενδείκνυται περισσότερο για τον τύπο μέτρων που πρέπει να θεσπιστούν για την εφαρμογή του κανονισμού.

Στο άρθρο 1, το Συμβούλιο εισήγαγε έναν πρόσθετο στόχο, της συγκρισιμότητας των δεδομένων, η επίτευξη του οποίου θα επιδιωχθεί με μεθοδολογικές μελέτες. Αυτό πιστεύεται ότι είναι αναγκαίο για να εξασφαλιστεί ότι τα συλλεγόμενα δεδομένα δίνουν μια επαρκώς ακριβή εικόνα της Ένωσης, από άκρου εις άκρον της, προκειμένου να είναι δυνατή μια καλύτερη διαμόρφωση πολιτικής στο πεδίο της φτώχειας και του κοινωνικού αποκλεισμού.

Στο άρθρο 2 στοιχείο γ), το Συμβούλιο εισήγαγε τις λέξεις "συλλογή δεδομένων της έρευνας" για να διευκρινιστεί το νόημα του ορισμού.

Στο άρθρο 2 στοιχείο στ), το Συμβούλιο απάλειψε το δεύτερο και το τρίτο εδάφιο. Αντ' αυτών, η έννοια των μικρών αποκλίσεων από τον ορισμό εισάγεται στο άρθρο 16, το σχετικό με τις εκθέσεις ποιότητας. Πιστεύεται ότι το άρθρο για τους ορισμούς θα πρέπει να είναι στενά προσκολλημένο στους ορισμούς και ότι οι αποκλίσεις μπορούν να αντιμετωπιστούν καταλληλότερα στο άρθρο το σχετικό με τις εκθέσεις.

Στο άρθρο 2 στοιχείο ιβ), το Συμβούλιο ενσωμάτωσε την προτεινόμενη τροπολογία του Κοινοβουλίου κατά τον τρόπο που εισηγήθηκε η Επιτροπή στην τροποποιημένη της πρόταση, χρησιμοποιώντας τη φράση "χρηματικό και άλλο εισόδημα", καθώς και τις αφαιρέσεις για τους "αυτοαπασχολούμενους και τους ανέργους", έτσι ώστε να δίνεται μια πλήρης εικόνα των υποχρεωτικών εισφορών. Το Συμβούλιο διευκρίνισε επίσης ότι, σύμφωνα με τις συστάσεις του εγχειριδίου της ομάδας της Καμπέρα, πρέπει να χρησιμοποιούνται για τους υπολογισμούς μόνο οι "εισπράξεις εκ μεταβιβάσεων μεταξύ νοικοκυριών". Η έννοια της ιδιοκατοίκησης και των μη χρηματικών συνιστωσών εισοδήματος από εξηρτημένη εργασία ή από αυτοαπασχόληση που πρότεινε το Κοινοβούλιο στην τροπολογία ενσωματώθηκε στην υποσημείωση του παραρτήματος 1, όπου καθορίζεται το επίπεδο εξειδίκευσης των μεταβλητών: πιστεύεται ότι αυτή η θέση είναι καταλληλότερη για να αντιμετωπισθεί αυτή η έννοια.

Στο άρθρο 2 στοιχείο ιγ), το Συμβούλιο εισήγαγε και πάλι τις εισφορές που καταβάλλουν οι "αυτοαπασχολούμενοι και οι άνεργοι" προκειμένου να δοθεί μια πλήρης εικόνα των υποχρεωτικών εισφορών.

Το Συμβούλιο διευκρίνισε επίσης ότι, σύμφωνα με το εγχειρίδιο της ομάδας της Καμπέρα, οι πληρωμές εκ μεταβιβάσεων μεταξύ νοικοκυριών πρέπει να αφαιρούνται από το ακαθάριστο εισόδημα προκειμένου να προκύπτει το διαθέσιμο εισόδημα.

Στο άρθρο 3, το Συμβούλιο απάλειψε τις λέξεις "συγκρίσιμα και επίκαιρα", αφού δεν αφορούν πράγματι το πεδίο εφαρμογής και καλύπτονται σε άλλα άρθρα που αφορούν τα απαιτούμενα δεδομένα και το χρονοδιάγραμμα υποβολής.

Στο άρθρο 4 παράγραφος 1, το Συμβούλιο εισήγαγε τη λέξη "παράγονται" προκειμένου να αφήνεται περιθώριο για ένα φάσμα κατάλληλων μεθόδων με τις οποίες τα κράτη μέλη μπορούν να συγκεντρώνουν τα απαιτούμενα στοιχεία ή να τα συνάγουν κατ' εκτίμηση. Το πρώτο έτος της παραγωγής δεδομένων άλλαξε σε 2004, προκειμένου να αντικατοπτρίζεται η ρεαλιστικά πλησιέστερη ημερομηνία για την εφαρμογή του κανονισμού. Οι ημερομηνίες στο σύνολο του κανονισμού αναπροσαρμόστηκαν έτσι ώστε να αντικατοπτρίζουν αυτή την αλλαγή (όπως στο άρθρο 6 παράγραφος 2 και στο 15 παράγραφος 3).

Στο άρθρο 4 παράγραφος 2, έχουν απαλειφθεί οι παρεκκλίσεις για τη Γαλλία και την Ιταλία, αφού οι χώρες αυτές θα είναι σε θέση να παρέχουν δεδομένα από το 2004. Η Γερμανία, οι Κάτω Χώρες και το Ηνωμένο Βασίλειο χρειάζονται παρέκκλιση έως το 2005 - ο όρος υπό τον οποίο χορηγείται η παρέκκλιση αυτή είναι να παρέχουν δεδομένα για τους συγχρονικούς δείκτες στο πλαίσιο της ανοικτής μεθόδου συντονισμού. Η διατύπωση της παραγράφου αυτής τροποποιήθηκε προκειμένου να αντικατοπτρίζεται η ακριβής απαίτηση για τα δεδομένα αυτού του είδους.

Στο άρθρο 4 παράγραφος 3, η δυνατότητα να βασίζονται τα δεδομένα σε ένα συγκρίσιμο μέτρο έχει συμπεριληφθεί στο πρώτο εδάφιο, πράγμα που επέτρεψε να απαλειφθεί το δεύτερο εδάφιο. Το τρίτο εδάφιο έχει και αυτό απαλειφθεί, αφού το θέμα αυτό καλύπτεται πλήρως στο άρθρο 16.

Το Συμβούλιο εισήγαγε ένα νέο άρθρο 8 παράγραφος 2, με το οποίο παραχωρούνται στη Γερμανία μεταβατικές περίοδοι, κατά τις οποίες θα προχωρήσει στην πλήρη χρησιμοποίηση τυχαίου δείγματος τόσο για συγχρονικά όσο και για διαχρονικά δεδομένα. Οι μεταβατικές αυτές περίοδοι αντιστοιχούν στη συντομότερη δυνατή εφαρμογή των μεταβολών τεχνικής φύσεως που απαιτούνται προκειμένου όλα τα δεδομένα να παρέχονται βασιζόμενα σε τυχαίο δείγμα.

Στο άρθρο 9 παράγραφος 3, το Συμβούλιο διευκρίνισε ότι η λεπτομερής προσωπική συνέντευξη θα πρέπει να διεξάγεται μόνο για "μέλη (νοικοκυριού) ηλικίας 16 ετών και άνω".

Στο άρθρο 10 παράγραφος 1, το Συμβούλιο εισήγαγε διάταξη με την οποία το τεχνικό μορφότυπο για την ηλεκτρονική διαβίβαση δεδομένων θα πρέπει να καθορίζεται από την επιτροπή της διαδικασίας επιτροπολογίας, και όχι από την Επιτροπή, προκειμένου να εξασφαλίζεται ότι θα είναι σεβαστές οι τεχνικές δυνατότητες και προτιμήσεις των κρατών μελών.

Στο άρθρο 10 παράγραφος 2, το Συμβούλιο παρέτεινε τις προθεσμίες για τη διαβίβαση δεδομένων κατά ένα μήνα, επειδή υπήρχε η εντύπωση ότι οι προτεινόμενες από την Επιτροπή προθεσμίες είναι υπερβολικά απαιτητικές και δεν μπορούν να τις τηρήσουν όλα τα κράτη μέλη. Το Συμβούλιο απάλειψε την παράγραφο 2, αφού ο κανονισμός δεν καλύπτει πλέον το 2003. Το Συμβούλιο εισήγαγε επίσης μνεία των χωρών στις οποίες έχει παραχωρηθεί παρέκκλιση κατά το άρθρο 4 παράγραφος 2, έτσι ώστε να είναι πλήρης η κάλυψη.

Οι ημερομηνίες στο άρθρο 10 παράγραφος 3 αναπροσαρμόζονται προκειμένου να ληφθεί υπόψη η μετάθεση της ημερομηνίας εφαρμογής του κανονισμού και οι παρεκκλίσεις που παραχωρούνται σε ορισμένα κράτη μέλη.

Το άρθρο 11 αναπροσαρμόστηκε για να ληφθούν υπόψη οι ρυθμίσεις για τα κράτη μέλη με παρεκκλίσεις κατά το άρθρο 4 παράγραφος 2, καθώς και τα αποτελέσματα των μεθοδολογικών μελετών, όπως αυτές καθορίζονται στο άρθρο 16 - το Συμβούλιο πιστεύει ότι θα είναι σημαντικό να περιληφθούν και τα δύο αυτά στοιχεία στις εκθέσεις, προκειμένου να διασφαλιστεί διαχρονικά η πλήρης και συνεπής εφαρμογή του κανονισμού.

Το άρθρο 12 παράγραφος 1 αναπροσαρμόστηκε ώστε να επαναλαμβάνει τη διατύπωση του κανονισμού (ΕΚ) αριθ. 831/2002, της 17ης Μαΐου 2002, σχετικά με την πρόσβαση σε εμπιστευτικά δεδομένα για επιστημονικούς σκοπούς - κανονισμού που εκδόθηκε όταν ήταν υπό εξέταση ο προτεινόμενος κανονισμός EU-SILC - και η διατύπωση του δίνει μια ακριβέστερη ένδειξη των εφαρμοστέων όρων για τη χορήγηση πρόσβασης σε δεδομένα.

Το δεύτερο εδάφιο του άρθρου 12 παράγραφος 2 απαλείφθηκε, αφού ο κανονισμός δεν καλύπτει πλέον το 2003.

Στο άρθρο 12, παράγραφος 3, οι ημερομηνίες αναπροσαρμόστηκαν προκειμένου να ληφθεί υπόψη η μετάθεση της ημερομηνίας εφαρμογής του κανονισμού και οι παρεκκλίσεις που παραχωρούνται σε ορισμένα κράτη μέλη.

Προστίθεται ένα νέο άρθρο 12 παράγραφος 4, στο οποίο διευκρινίζεται ότι οι εκθέσεις που βασίζονται σε συγχρονικά μικροδεδομένα για το έτος Ν δεν θα πρέπει να δημοσιεύονται πριν από τον Ιούλιο του έτους Ν+2· αυτό είναι αναγκαίο για να διασφαλιστεί ότι, μέσω των επιστημονικών εκθέσεων δεν θα κυκλοφορούν τα δεδομένα πριν από τη δημοσίευση της συγχρονικής έκθεσης της Επιτροπής (κατά το άρθρο 11, η έκθεση αυτή θα δημοσιεύεται έως το τέλος Ιουνίου του έτους Ν+2). Οι επιστημονικές εκθέσεις οι βασιζόμενες σε διαχρονικά δεδομένα δεν θα πρέπει να δημοσιεύονται πριν από τον Ιούλιο του έτους Ν+3, που αντιστοιχεί στο ένα επιπλέον έτος που απαιτείται για τη συγκέντρωση διαχρονικών συγκριτικών στοιχείων.

Το άρθρο 13, παράγραφος 1 τροποποιήθηκε ώστε να αναφέρεται στα "πρώτα τέσσερα έτη συλλογής δεδομένων σε κάθε χώρα", προκειμένου να παρέχεται χρηματοδότηση για τέσσερα έτη σε όλα τα κράτη μέλη, συμπεριλαμβανομένων των κρατών μελών με παρεκκλίσεις που τους επιτρέπουν να αρχίσουν να συλλέγουν στοιχεία αργότερα από άλλα κράτη μέλη.

Το άρθρο 13 παράγραφος 3 σημειώνει ότι η αρμόδια για τον προϋπολογισμό αρχή χορηγεί πράγματι τις ετήσιες διαθέσιμες πιστώσεις και δεν τις καθορίζει απλώς.

Το άρθρο 14, όπως προαναφέρθηκε, αναπροσαρμόστηκε προκειμένου να θεσπιστεί μια διαδικασία κανονιστικής επιτροπής αντί της διαχειριστικής.

Στο άρθρο 15 παράγραφος 1, το Συμβούλιο ορίζει περίοδο δώδεκα μηνών τουλάχιστον, αντί εννέα, μεταξύ καθορισμού των μέτρων εφαρμογής και εφαρμογής τους στην έρευνα, κατά τρόπο ώστε να διασφαλιστεί ότι τα κράτη μέλη θα έχουν επαρκή χρόνο για την εισαγωγή των αναγκαίων αλλαγών τεχνικής φύσεως.

Το άρθρο 15 παράγραφος 2 στοιχείο β) αναπροσαρμόζεται ώστε να αναφέρεται τόσο στις ενδιάμεσες όσο και στις τελικές εκθέσεις ποιότητας, ευθυγραμμιζόμενη προς την εισαγωγή μιας ενδιάμεσης έκθεσης που προβλέπεται στο άρθρο 16 παράγραφος 1.

Το άρθρο 15 παράγραφος 2 στοιχείο γ) τροποποιείται ώστε να συμπεριλαμβάνει τόσο τους αρχικούς ορισμούς όσο και την ενημέρωσή τους, αφού οι αρχικοί ορισμοί θα πρέπει και αυτοί να θεσπίζονται από την Επιτροπή.

Στο άρθρο 15 παράγραφος 2 στοιχείο ε) προστέθηκαν διαδικασίες καταλογισμού, με ευθυγράμμιση προς τη διάταξη στο άρθρο 4 βάσει του οποίου δεν χρειάζεται όλα τα δεδομένα να συλλέγονται μέσω επιτόπιας έρευνας - η επιτροπή θα πρέπει να καθορίζει τις κατάλληλες διαδικασίες καταλογισμού, όπου αυτές πρόκειται να εφαρμόζονται.

Επίσης τα άρθρα 15 και 16 ανακατατάχθηκαν και χωρίστηκαν σε τέσσερις παραγράφους το καθένα προκειμένου να υπάρχει περισσότερη σαφήνεια - πράγμα που αντικατοπτρίζεται στο νέο άρθρο 15 παράγραφος 3.

Στο νέο άρθρο 16 παράγραφος 1 εισάγεται ένα νέο εδάφιο που θεσπίζει μια ενδιάμεση έκθεση ποιότητας, προκειμένου να διασφαλιστεί ότι θα υπάρξει η ενδεδειγμένη πρόοδος στην επίτευξη συγκρίσιμων δεικτών υψηλής ποιότητας. Στο πρώιμο αυτό στάδιο η έκθεση μπορεί να αφορά μόνο συγχρονικούς δείκτες. Οι ημερομηνίες στο δεύτερο εδάφιο αναπροσαρμόστηκαν ώστε να είναι συνεπείς προς το αναθεωρημένο χρονοδιάγραμμα εφαρμογής του κανονισμού. Εισάγεται ένα τρίτο εδάφιο, το οποίο ασχολείται με αποκλίσεις από τους κοινούς ορισμούς - το στοιχείο αυτό προηγουμένως συμπεριλαμβανόταν στους ορισμούς στα άρθρα 2 στοιχείο στ) και 4 παράγραφος 3, αλλά αντιμετωπίζεται καταλληλότερα συσχετιζόμενο με τις εκθέσεις που θα δικαιολογούν τις τυχόν αποκλίσεις.

Το νέο άρθρο 16 παράγραφος 2 εισάγει επίσης ένα νέο εδάφιο με το οποίο θεσπίζεται ενδιάμεση έκθεση ποιότητας, που θα εκπονεί η Επιτροπή.

Το νέο άρθρο 16 παράγραφος 4 θεσπίζει μεθοδολογικές μελέτες σκοπός των οποίων είναι η αξιολόγηση του αντίκτυπου που θα έχει στη συγκρισιμότητα η χρησιμοποίηση διαφορετικών πηγών δεδομένων σε διαφορετικά κράτη - τα αποτελέσματα αυτών των μελετών θα χρησιμοποιηθούν, όπου χρειάζεται, για τη βελτίωση της συγκρισιμότητας.

Στο Παράρτημα 1, κατά γενικό κανόνα, το Συμβούλιο εισήγαγε τις τροπολογίες που πρότεινε το Ευρωπαϊκό Κοινοβούλιο, στο μέτρο που η συλλογή των στοιχείων είναι τεχνικώς εφικτή και όχι δυσανάλογα δαπανηρή.

Στη "μέθοδο συλλογής", το Συμβούλιο άλλαξε τη διατύπωση προκειμένου να αντικατοπτρίζει τις μεθόδου συλλογής οι οποίες χρησιμοποιούνται σε ορισμένα κράτη μέλη και δεν βασίζονται σε ξεχωριστές προσωπικές συνεντεύξεις.

Το Συμβούλιο, ανταποκρινόμενο στην τρίτη τροπολογία του Ευρωπαϊκού Κοινοβουλίου και την αντίστοιχη αντιμετώπισή της από την Επιτροπή, προσέθεσε τις λέξεις "συμπεριλαμβανομένου του βαθμού αστικοποίησης" στο πεδίο "βασικά δεδομένα για το νοικοκυριό". Η προτεινόμενη από το Κοινοβούλιο διατύπωση θεωρήθηκε ότι ήταν υπερβολικά ασαφής για να εφαρμοστεί κατά τρόπο που να παρέχει δεδομένα τα οποία να έχουν νόημα και να είναι συγκρίσιμα.

Η τέταρτη τροπολογία του Ευρωπαϊκού Κοινοβουλίου, σχετικά με το θέμα των συνιστωσών του ακαθάριστου εισοδήματος ενσωματώθηκε από το Συμβούλιο στην υποσημείωση τη σχετική με το πεδίο "Συνολικό εισόδημα του νοικοκυριού". Το Συμβούλιο πιστεύει ότι αυτός είναι ο σαφέστερος τρόπος για να ενσωματωθούν στο νομικό κείμενο οι εφαρμοστέες έννοιες. Η υποσημείωση αναφέρει επίσης ότι ορισμένες μη νομισματικές συνιστώσες θα είναι προαιρετικές έως το 2007 (και οι ασφαλιστικές εισφορές θα περιλαμβάνονται μόνο από το 2007, εάν είναι θετικά τα αποτελέσματα των μελετών σκοπιμότητας). Αυτό, επειδή ορισμένα κράτη μέλη έχουν σημαντικές δυσκολίες με την πρακτική συλλογή αυτών των πληροφοριών και απαιτείται μεταβατική περίοδος κατά την οποία να αναπτυχθούν κατάλληλες μεθοδολογίες συλλογής. Οι μεταβλητές που απαιτούνται για τον συνυπολογισμό τις ιδιοκατοίκησης θα είναι, ωστόσο, υποχρεωτικές από το πρώτο έτος συλλογής δεδομένων.

Η πέμπτη τροπολογία του Ευρωπαϊκού Κοινοβουλίου ενσωματώνεται με χρησιμοποίηση της διατύπωσης που προτείνεται στην τροποποιημένη πρόταση της Επιτροπής: "καθυστερούμενες πληρωμές σχετικές με τη στέγαση ή όχι". Πιστεύεται ότι αυτός είναι ο σαφέστερος τρόπος να δίνεται μια συνολική αριθμητική τιμή για τις καθυστερούμενες πληρωμές (αντί μια τιμή χρέους, που δεν αποτελεί αξιόπιστο δείκτη κοινωνικού αποκλεισμού) και να διαφοροποιούνται οι καθυστερούμενες πληρωμές οι σχετικές με τη στέγαση από άλλες.

Η έκτη τροπολογία του Ευρωπαϊκού Κοινοβουλίου ενσωματώνεται χρησιμοποιώντας πάλι τη διατύπωση που προτείνεται στην τροποποιημένη πρόταση της Επιτροπής, αφού αντικατοπτρίζει τον πάγιο όρο ο οποίος χρησιμοποιείται για να περιγράφονται οι δείκτες στέρησης σε συνήθη χρήση.

Η έβδομη τροποποίηση του Ευρωπαϊκού Κοινοβουλίου δεν έχει ενσωματωθεί, αφού τα κράτη μέλη πιστεύουν ότι δεν χρειάζεται να οριστούν στον κανονισμό εξειδικευμένα στοιχεία που συνιστούν τα δεδομένα τα σχετικά με το φυσικό και κοινωνικό περιβάλλον, και κάθε προσπάθεια ορισμού θα μπορούσε να οδηγήσει στο να επικεντρωθεί η προσοχή σε στοιχεία που δεν αποτελούν, κατ' ανάγκη, το κύριο πρόβλημα του φυσικού και κοινωνικού περιβάλλοντος σε συγκεκριμένες περιοχές. Στις πληροφορίες σχετικά με την εργασία, το Συμβούλιο εισήγαγε ένα πεδίο "φροντίδας για τα παιδιά", αφού θεωρείται ότι αποτελεί βασικό συντελεστή που συμβάλλει στον αποκλεισμό από την αγορά εργασίας το κατά πόσο είναι διαθέσιμες ή όχι ευκολίες που αφορούν τη φροντίδα για τα παιδιά,

Η όγδοη τροπολογία του Ευρωπαϊκού Κοινοβουλίου έχει ενσωματωθεί.

Η ένατη τροπολογία του Ευρωπαϊκού Κοινοβουλίου έχει ενσωματωθεί όσον αφορά το επίπεδο της διεθνούς πρότυπης ταξινόμησης της εκπαίδευσης (ISCED) το οποίο έχουν επιτύχει τα ερωτώμενα πρόσωπα, όχι όμως όσον αφορά και τους γονείς τους - αυτό ευθυγραμμίζεται με την αντιμετώπιση που επεφύλαξε στην τροπολογία του Ευρωπαϊκού Κοινοβουλίου η Επιτροπή.

Ευθυγραμμιζόμενο με τη δέκατη και την ενδέκατη τροπολογία του Ευρωπαϊκού Κοινοβουλίου, το Συμβούλιο περιέλαβε περισσότερες λεπτομέρειες στα πεδία που αφορούν τις πληροφορίες σχετικά με την εργασία, έτσι ώστε να συμπεριληφθεί αναφορά στην "τρέχουσα δραστηριότητα και την τρέχουσα κύρια εργασία, συμπεριλαμβανομένων, για τους ανέργους, πληροφοριών για την τελευταία κύρια εργασία", στη "δραστηριότητα κατά την περίοδο αναφοράς του εισοδήματος", καθώς και σε ένα παραπέρα πεδίο που αφορά τυχόν πρόσθετες εργασίες. Για τις πρόσθετες εργασίες, το Συμβούλιο πιστεύει ότι θα πρέπει για τη δεύτερη και τυχόν παραπάνω εργασίες, να παρέχονται ακριβή δεδομένα σε ώρες εργασίας που έχει παρασχεθεί, έτσι ώστε να δίνεται σαφέστερη συνολική εικόνα των σχημάτων απασχόλησης.

Η δωδέκατη τροπολογία του Ευρωπαϊκού Κοινοβουλίου σχετικά με την υγεία έχει ενσωματωθεί.

Στο Παράρτημα ΙΙ, το Συμβούλιο άλλαξε τη διατύπωση της επικεφαλίδας της δεύτερης στήλης στον πίνακα, έτσι ώστε να αντικατοπτρίζει ότι οι προσωπικές συνεντεύξεις αφορούν πρόσωπα ηλικίας 16 ετών και άνω. Προστέθηκε επίσης το μέγεθος των ελάχιστων ουσιαστικών δειγμάτων για την Ισλανδία και τη Νορβηγία, καθώς και νέες αριθμητικές τιμές για το σύνολο οι οποίες περιλαμβάνουν και τις δύο προαναφερόμενες χώρες. Το Συμβούλιο προσέθεσε επίσης τη διευκρίνηση ότι η επίδραση σχεδιασμού = 1,0 αναφέρεται στη μεταβλητή "ποσοστό κινδύνου φτώχειας".

IV. ΣΥΜΠΕΡΑΣΜΑ

Το Συμβούλιο εκτιμά ότι οι τροποποιήσεις τις οποίες εισήγαγε στην κοινή του θέση είναι πλήρως σύμφωνες με τους σκοπούς του προτεινόμενου κανονισμού. Εκτιμά επίσης ότι οι τροποποιήσεις αυτές βελτιώνουν τη νομική πράξη από την άποψη της δυνατότητας εφαρμογής της, του χρονοδιαγράμματος εφαρμογής από τα κράτη μέλη, της μεταβατικής περιόδου για μελέτες σκοπιμότητας πριν από την υποχρεωτική συλλογή ορισμένων μη χρηματικών δεδομένων εισοδήματος, καθώς από την άποψη της ακριβούς περιγραφής των δεδομένων που θα πρέπει να συλλέγονται.